**LĒMUMS**

Liepājā

|  |  |
| --- | --- |
| 2022.gada 21.jūlijā | Nr.297/11  (prot. Nr.11, 34.§) |

Par zemesgabala, Liepājas Jūras

sauszemes piekrastes joslas daļas

(vieta Nr.D1), nomas līguma grozījumu

2021.gada 1.oktobrī starp Liepājas valstspilsētas pašvaldību un komandītsabiedrību "KMRSK" (turpmāk arī - Nomnieks) tika noslēgts zemes nomas līgums par zemesgabala, Liepājas Jūras sauszemes piekrastes joslas daļas (vieta Nr.D1), nomu kafejnīcas uzstādīšanai. Nomniekam, atbilstoši nomas līguma nosacījumiem, līdz 2022.gada 20.maijam bija jāsaņem Liepājas pilsētas pašvaldības iestādes "Liepājas pilsētas būvvalde" atzīme par īslaicīgās būves novietošanas nosacījumu izpildi.

Visu līguma darbības laiku Nomnieks sadarbojās ar Valsts vides dienestu, lai pēc iespējas īsākā laikā tiktu izdoti tehniskie noteikumi, bet diemžēl Valsts vides dienests tehnisko noteikumu izdošanu visu laiku pagarināja. Nomnieks pats pēc Valsts vides dienesta aicinājuma pasūtīja un apmaksāja Sugu un biotopu aizsardzības jomas eksperta atzinumu, kuru iesniedza Valsts vides dienestā. Līdz pat 2022.gada 31.martam Valsts vides dienests nebija izsniedzis tehniskos noteikumus un, lai nepārkāptu Zemes nomas līguma noteikumus, Nomnieks iesniedza būvprojekta dokumentāciju bez Valsts vides dienesta izdotajiem tehniskajiem noteikumiem. Valsts vides dienests izdeva tehniskos noteikumus tikai 2022.gada 19.aprīlī (spēkā stājās 21.maijā pēc apstrīdēšanas termiņa beigām), kas nozīmē, ka Nomnieks varēja izpildīt prasības ne agrāk kā ar 2022.gada 21.maiju, un turklāt papildu laiks bija nepieciešams projektētājam, lai būvprojekta dokumentācija nebūtu pretrunā ar Valsts vides dienesta izdotajiem tehniskajiem noteikumiem. Līdz ar to būvprojekta dokumentācijas izstrādei un saskaņošanai vēl bija nepieciešami aptuveni 2 mēneši, bet ēkas, kuru novietot iznomātajā zemesgabalā, būvniecībai un novietošanai aptuveni 5 - 6 mēneši. Līdz ar to agrākais iespējamais ēkas - kafejnīcas - novietošanas un saimnieciskās darbības uzsākšanas laiks varētu būt 2023.gada janvāris/februāris.

Nomnieks kopā ar projektētājiem un vides speciālistiem situāciju iznomātajā zemesgabalā vērtējis jau no 2021.gada rudens sezonas sākuma un konstatējis, ka liela rietumvēja (valdošais vēja virziens piejūras piekrastē) iespaidā regulāri tiek appludināts arī iznomātais zemesgabals, kas nozīmē, ka šajā laikā problemātiski būs ne tikai to apsaimniekot, bet arī nodrošināt piekļuvi potenciālajiem apmeklētājiem, tādējādi Nomnieka ieskatā pragmatiski būtu ēku uz zemesgabala novietot nākamā gada aprīļa beigās vai maija sākumā un tad arī uzsākt kafejnīcas pakalpojuma sniegšanu. Būves novietošanas un darbības uzsākšanas termiņa pagarināšana palīdzētu Nomniekam savlaicīgi izvērtēt iespējamos plūdu apdraudējumus un to, kā rīkoties šādās situācijās turpmākajās rudens - ziemas - pavasara sezonās.

Ievērojot visu iepriekš izklāstīto, un to, ka no Nomnieka neatkarīgu iemeslu dēļ nebija iespējams uzsākt saimniecisko darbību 2022.gada jūnijā, komandītsabiedrība "KMRSK" lūdz pagarināt saimnieciskās darbības uzsākšanas termiņu, nosakot, ka saimnieciskā darbība iznomātajā zemesgabalā jāuzsāk ne vēlāk kā 2023.gada 1.maijā.

Ņemot vērā komandītsabiedrības "KMRSK" 2022.gada 2.jūnija vēstuli "Par zemes nomas līgumā ietverto noteikumu pārskatīšanu", pamatojoties uz likuma "Par pašvaldībām" 14.panta pirmās daļas 2.punktu un 21.panta pirmo daļu, izskatot Liepājas valstspilsētas pašvaldības Nekustamo īpašumu jautājumu konsultatīvās komisijas 2022.gada 7.jūnija priekšlikumu (sēdes protokols Nr.11) un Liepājas valstspilsētas pašvaldības domes pastāvīgās Pilsētas attīstības komitejas 2022.gada 14.jūlija lēmumu (sēdes protokols Nr.7), Liepājas valstspilsētas pašvaldības dome **nolemj:**

1. Piekrist zemes nomas līgumā noteiktā nosacījuma par īslaicīgās būves novietošanas un darbības uzsākšanas termiņa pagarināšanu un lēmumā minētā zemes nomas līguma turpināšanu, ieskaitot kopējā nomas līguma termiņā faktiskās nomas attiecības par laiku no 2022.gada 21.maija līdz vienošanās par līguma grozījumu parakstīšanas dienai, ar komandītsabiedrību "KMRSK" (reģistrācijas Nr.40203320998; juridiskā adrese: Toma iela 7-33, Liepāja) par zemesgabala, Liepājas Jūras sauszemes piekrastes joslas (vieta Nr.D1), kadastra apzīmējums 1700 030 0021, daļas 600 kv.m platībā, nomu īslaicīgās lietošanas būves - kafejnīcas - novietošanai.

2. Uzdot Liepājas pilsētas pašvaldības iestādei "Nekustamā īpašuma pārvalde" izdarīt zemes nomas līgumā, kas 2021.gada 1.oktobrī noslēgts starp Liepājas valstspilsētas pašvaldību un komandītsabiedrību "KMRSK", par zemesgabala, Liepājas Jūras sauszemes piekrastes joslas (vieta Nr.D1), kadastra apzīmējums 1700 030 0021, daļas 600 kv.m platībā, nomu šādu grozījumu un izteikt līguma 6.1.8.apakšpunktu šādā redakcijā:

"6.1.8. ne vēlāk kā līdz 2023.gada 1.aprīlim saņemt Būvvaldē atzīmi par īslaicīgās būves novietošanas nosacījumu izpildi un darbību iznomātajā zemesgabalā uzsākt ne vēlāk kā 2023.gada 1.maijā".

3. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līguma grozījumu, kā arī bez atsevišķa Liepājas valstspilsētas pašvaldības domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

4. Liepājas valstspilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Nekustamā īpašuma pārvaldei, nomniekam | |